《行乡》
宋代·李揆

园林二月春才半，朝日曈曨天气暖。
东风放尽柳梢青，已有黄鹂娇睍睆。
波翻嫩麦绿连坡，露入夭桃红满眼。
筍舆乘兴入招提，苾蒭留我炊香饭。
山泉煮茗味更长，又得禅林半朝款。
突兀丰碑三百年，古人事迹今苔藓。
临风抖擞簿书尘，倚杖须臾归已晚。
耕夫夹道看长官，百钱赠汝聊旌劝。

作者简介：李揆，字起宗，浏阳（今属湖南）人。孝宗乾道二年（一一六六）进士。授宁远尉（清嘉庆《宁远县志》卷六）。光宗绍熙元年（一一九○）知上高县。宁宗嘉定三年（一二一○）为国子司业、起居舍人兼国史院编修官。四年，擢中书舍人兼实录院同修撰。事见《南宋馆阁续录》卷九、清同治《上高县志》卷七。今录诗八首。